Møtebok for Ulvik fjellstyre

Stad: Telefonmøte

Dato: 05.03.21

Klokkeslett: 18.00 – 19.00

Tilstades på møtet

Medlem:

Knut Sygnestveit

Stig Yngve Røkenes

Kåre Olai Solheim

Johannes Sponheim

Forfall:

Atle Ulgenes

Sekretær:

Harald Normann Andersen

Saker til styremøte

08/21 Uttale – Motorisert ferdsel i høve innspilling av 71 grader nord

Underskrifter

Me stadfester at møteboka er rett:

Knut Sygnestveit Stig Yngve Røkenes Atle Ulgenes

Kåre Olai Solheim Johannes Sponheim

Kopi til

- Fjellstyremedlemmer

- Varamedlemmer

- Fjellstyra på Hardangervidda, Vinjesvingen 665, 3890 Vinje

- Fjellstyra kring Hardangervidda

- Hardangervidda Fjelloppsyn as. Kvinnegardslie 451, 3870 Ål

- Statskog SF, Storgata 64 A, 2609 Lillehammer

Sak 08/21: Uttale – Motorisert ferdsel i høve innspilling av 71 grader nord

Saksdokument:

Søknad frå Nordisk Film TV AS

Kart med innteikna køyrerute

Saksutgreiing:

I samband med sesong 13 av 71 grader nord vert det søkt om løyve til å frakte ski/tur-utstyr og crew med hjelp av snøscooter frå Finse til Hardangerjøkulen. Det vert og søkt om løyve til å lande med helikopter på anvist om råde på Hardangerjøkulen i h.h.t. vedlagt kart. Føremålet er å transportere deltakarane i programmet frå Nissedal eller Kinsarvik til Hardangerjøkulen med helikopter. Vidare skal deltakarane sendast til Hallingskeid.

Etappen vil vere ei overrasking for deltakarane så ski/tur-utstyr og crew vert transportert opp frå Finse ved hjelp av snøscooter. Det er totalt snakk om 10 deltakarar og om lag 14 crewmedlemmer inkl. sikkerheitsteam.

Under filminga av etappen er det og ynskjeleg å fly drone innanfor naturvernområdet rundt Hardangerjøkulen. Etappen vert filma av fotografer med handholdt kamera som fyljer deltakarane. Desse fotografane opererer og drona dei har med på tur.

Batteritida på ei drone er 30 minutt. Det vil seie at drona kan nyttast 6 gongar i løpet av turen når ein bereknar at drona er i lufta og filmar 2 minutt av gongen og brukar 3 minutt til oppstart, lette, posisjonering og landing.

Drona er av typen DJI Mavic 2 Pro,

Drona har ei vekt på 907 gram, noko som ikkje vil gje noko avtrykk eller merke i naturen, og har dimensjonane 322x242x84 mm (lengde x bredde x høgde).

Drona avgjer ein gjennomsnittleg støy på 74.3 dB når den lettar ved sida av fotografen med en avstand på 4 meter. Til samanlikning avgjer ein bensinbil som står på tomgang ca. 95 dB på same avstand. Bakgrunn-/grunn-støyen eit menneske normalt høyrer ligg på mellom 15-20 dB.

Deltakarane og crewet i 71 grader nord har stor respekt og forståing for dyre- og planteliv i alle område dei ferdast. Sikkerheit og foto-crewet som er på etappa har god erfaring og praksis med å ferdast i naturen med minst mogleg påverking. Det vert lagt vekt på å ikkje fly drone i nærleiken av dyr, hekkeplassar eller hi.

Produksjonen vil halde god avstand til nasjonalparkane i området heile tida og det vil ikkje gå føre seg noko unødig flyging eller scooterkøyring i samband med opptak. I 71 grader nord produksjonar har dei alltid stort fokus på sporlaus ferdsel i sine program. Både deltakarar og crew ryddar etter seg i dei områda dei oppheld seg. Produksjonen reknast som ei gruppe på tur, og ikkje et arrangement. Dei prøvar så langt som mogleg å nytte etablerte stiar og ruter for å redusere slitasje på naturen i verneområde, nasjonalparkar, reservat og alle andre stader dei ferdast.

Scootertransporten mellom Finse og Hardangerjøkulen vert utførd av Jøklagutane som har ervervsløyve. Det vert søkt om to turar. Transporten fyljer kvista løype frå Finse, forbi Appelsinhytta og Jøkulhytta og vidare til bestemt landingsstad.

Helikoptertransporten vert utført av Airlift.

Nordisk Film TV AS ser for seg å nytte 2 scooterar og 2 helikopter for å gjennomføre transporten.

Tidspunkt for gjennomføring av transport er 8. mai, men ynskjer ein bufferdag ( 9. mai ) slik at dei kan vere fleksible i høve vertilhøva.. Endeleg dato vert bestemt tett opp mot planlagt dato. Transporten opp til Hardangerjøkulen vert gjennomførd berre ein av dagane.

Referat:

Styret meiner at dette er eit stort tiltak i allmenningen og tykkjer det er svikt frå Ulvik herad at ikkje søknaden er sendt Ulvik fjellstyre til uttale.

Mykje av aktiviteten skal gå føre seg i Skaupsjøen / Hardangerjøkulen landskapsvernområde.

Tiltaket genererar mykje folk, aktivitet og støy på eit tidspunkt av året der fleire sårbare artar treng ro. Ruta som skal gå føre seg på ski mellom Hardangerjøkulen og Hallingskeid går like i nærleiken av to fjellrevhilokalitetar der det fleire av dei siste åra har vore yngling.

På denne tida i mai vil det dukke opp fleire barmarksflekkar der fjellrypa etablerar seg med hekkeplassar og vil finne beite.

Det er uråd å vite om det er villrein i område, men kalvingstida er ei sårbar tid om det skulle vere rein der. Ein skal ikkje mange åra tilbake, da var det kalving i område ved Hallingskeid.

Vurdering etter motorferdsellova

Fjellstyre har etter Fjellova § 12, 3 ledd rett til å forby eller redusere motorferdsel i statsallmenningen for andre enn Statskog SF. Før fjellstyret tek avgjerd skal Statskog SF, og i tilfelle allmenningsstyret, ha hatt høve til å koma med fråsegn i saka.

Vedtak frå Ulvik fjellstyre i saka vert vidaresendt til Statskog.

Vurdering etter naturmangfaldlova

§ 8 Kunnskapsgrunnlaget – Den vitskapelege kunnskapen om bruk av snøscooter og helikopter er rimeleg god. Med godt snødekke har transport med snøscooter og landing med helikopter minimal innverknad på landskapsverdiane. Det visuelle inntrykket, lyd og eksos kan likevel verke uroande på dyr og folk.

Villreinen er ein av dei mest sårbare artane i området. Området mellom Hardangerjøkulen og Hallingskeid er særs viktig for villreinen da trekkruta mellom Hardangervidda- og Nordfjella villreinområde går over Finsetunnelen. Reinen kalvar i område sør/sørvest for Hallingskeid.

Fjellreven er under reetablering i traktene nord og sør for Finse. Fyrste utsetjing av fjellrev gjennom avlsprogrammet var vinteren 2009/2010. Som eit prioritert område har det gjennom fleire år vorte sett ut fjellrev i Finseområdet. Som nemnd i referatet er det særs uheldig med stor aktivitet i område mellom Hardangerjøkulen og Hallingskeid i mai da fjellreven treng ro på hiet før kvelpane vert fødd i mai/juni.

Fjellstyre freda rypa ein 5-års periode mellom 2013-2017 grunna låg bestand. No har rypa fått eit oppsving og det er ikkje ynskjeleg med unødig høg ferdsle i dette område i perioden der rypa etablerer seg på hekkelokalitetane.

§ 9 Føre- var-prinsippet – På bakgrunn av vurderinga etter kunnskapsgrunnlaget vurderer fjellstyre det dit hen at aktiviteten kan auke risikoen for vesentleg skade på naturgrunnlaget.

§ 10 Økosystemtilnærming og samla belastning – Betydeleg motorisert ferdsle ( 2 snøscooterar, 2 helikopter ) med mange involverte (10 deltakarar, 14 crewmedlemmer inkl. sikkerheitsteam) er frå fjellstyre si side ikkje ynskjeleg på eit tidspunkt som er særs sårbart for dyre- og fuglelivet i område.

§ 11 Kostnadane ved miljøforringing skal berast av tiltakshavar - Prinsippet vurderast å ha liten relevans i den aktuelle saken.

§ 12 Miljøforsvarlege teknikkar og driftsmetodar – Snøscooter- og helikopterbruken er avgrensa til eit rimeleg kort tidsrom og har liten innverknad på landskapsverdiane. Snøscooter og helikopter er brukbart eigna for det aktuelle transportbehovet, men det visuelle inntrykket, farten og lyden kan verke skremmande på dyrelivet. Villrein er ein nasjonal ansvarsart, og all motorferdsle i området skal skje på villreinen sine premisser.

Framlegg til vedtak:

På bakgrunn av den samla belastinga tiltaket vil ha for sårbare fugle-og dyreartar i ein viktig periode av året vil ikkje Ulvik fjellstyre gje Nors Film TV AS løyve som omsøkt.

Vedtak:

På bakgrunn av den samla belastinga tiltaket vil ha for sårbare fugle-og dyreartar i ein viktig periode av året vil ikkje Ulvik fjellstyre gje Nors Film TV AS løyve som omsøkt. 4 medlemmer røysta for å avslå søknaden. Atle Ulgenes kunne ikkje møte og grunna korte fristar vart det vart ikkje kalla inn vara.